Corona Virus: कोरोना व्हायरसचा चीनच्या अर्थव्यवस्थेला असा बसतोय फटका\nसोमवारी एकट्या हुबेई प्रांतातच 103 जणांचा बळी गेला. यामुळे कोरोना व्हायरसमुळे जाणाऱ्या एकूण बळींची संख्या आता 1,016 झालीय.

पण नव्याने लागण झालेल्या रुग्णांची संख्या रविवारच्या तुलनेत सोमवारी सुमारे 20 टक्क्यांनी कमी होती.

रविवारी 3,062 जणांना संसर्ग झाल्याचं समोर आलं होतं. तर सोमवारी 2,478 जणांना या विषाणूची लागण झाल्याचं समोर आलंय. 

चीन सरकारने याची गांभीर्याने दखल घेत अनेक उच्चपदस्थांची हकालपट्टी केली आहे. त्यात सरकारचे आरोग्य सचिव तसंच हुबेई आरोग्य समितीचे प्रमुख यांचा समावेश आहे. 

ही या प्रकरणी शिक्षा सुनावलेली आजवरची सर्वांत मोठी नावं आहेत.

हुबेई प्रांतामध्ये कोरोना व्हायरसची नवीन 2,097 प्रकरणं आढळल्याचं हुबेईच्या आरोग्य विभागाने सांगितलंय. 

हा व्हायरस आणखी पसरू नये म्हणून करण्यात आलेल्या उपाययोजनांवरच्या खर्चामुळे चीनच्या अर्थव्यवस्थेचं मोठं नुकसान होतंय. 

1.1 कोटीपेक्षा जास्त लोकसंख्या असलेल्या वुहान शहरातून बाहेर पडण्यावर पूर्णपणे बंदी आहे. 

हुबेई प्रांतातील इतर भागांमध्ये पूर्णपणे 'लॉकडाऊन' आहे. कामासाठीचा प्रवास, सामान आणि लोकांचं दळणवळण याच्यावरही बंदी आहे. 

व्हायरसच्या भीतीने लोक घराबाहेर पडत नाहीयेत. त्याचा परिणाम रेस्टाँरंट्स, सिनेमा हॉल, वाहतूक व्यवस्था, हॉटेल्स आणि दुकानांवर स्पष्टपणे दिसून येतोय.

चीनी नववर्ष सुरू होण्याच्या आधीच कोरोना व्हायरस पसरला. याचा परिणाम उद्योग क्षेत्रावरही झालाय. 

कोरोना व्हायरस पसरल्याने चीनी नव-वर्षाची सुटीही वाढवण्यात आली होती. यामुळे अनेक उद्योगांतलं कामकाज सुरू व्हायला उशीर झाला. त्यामुळे उत्पादन आणि विक्री घटलेली आहे आणि कंपन्यांकडे पुरेसे पैसे येत नाहीत. 

याचा सगळ्यात मोठा परिणाम लहान उद्योगांवर झालाय. 

शिवाय या कंपन्यांना हे काम होत नसलं तरी काही खर्च पूर्वीप्रमाणेच करावा लागत आहेत. बिल भरावी लागतायत आणि कर्मचाऱ्यांना वेतनही द्यावं लागतंय. 

चीनबाहेरही नुकसान

चीनी उत्पादकांचं चीनमध्येच नाही तर चीनच्या बाहेरही नुकसान होतंय. कारण चीनमध्ये तयार करण्यात आलेल्या वस्तू खरेदी करण इतर देशांमध्ये टाळलं जातंय. 

गुआंगडाँग प्रांतातील 'विंग सँग इलेक्ट्रिकल'चे मालक हर्बर्ट वुन हे हेअर स्ट्रेटनर आणि ब्लो ड्रायरसारखी उत्पादनं तयार करतात. हा व्हायरस परसल्यानंतर चीनी वस्तू न घेता इतर कुठून तरी उत्पादनं घेण्याचा प्रयत्न ग्राहक करत असल्याचं त्यांनी बीबीसीला...\n\ntl;dr:
चीनमध्ये कोरोना व्हायरसमुळे एकीकडे बळी जात आहेत तर दुसरीकडे अर्थव्यवस्थेलाही याचा मोठा फटका बसतोय.